贈醫士陳國器
作者：楊炎正
朝代：宋

paragraphs: 君不曾三折肱，又不曾九折臂，海內行醫稱寡二。
活人無數不言功，隨處得錢供一醉。
道是宋清君不是，道似洞賓君不似。
蕭然藍縷一烏巾，喚作醫家湖海士。
觀君用藥如有神，問君傳方殊不秘。
胸中活用三八法，二十四證無不治。
痔兮痔兮果何物，我老甯堪爾爲累。
五醫十手療不得，直待君來乞良劑。
病根一去不留殘，勝似并州剪刀利。